CELEX: 32015D0424
Language: lt
Date: 1426032000000
Title: 2015 m. kovo 11 d. Komisijos įgyvendinimo sprendimas (ES) 2015/424, kuriuo patvirtinamas pagal Tarybos direktyvos 96/67/EB 9 straipsnį priimtas sprendimas dėl kai kurių antžeminių paslaugų teikimo Tarptautiniame Zagrebo oro uoste išimčių (pranešta dokumentu Nr. C(2015) 473)

13.3.2015   
            
            
               LT
            
            
               Europos Sąjungos oficialusis leidinys
            
            
               L 68/50
            
         KOMISIJOS ĮGYVENDINIMO SPRENDIMAS (ES) 2015/424
   2015 m. kovo 11 d.
   kuriuo patvirtinamas pagal Tarybos direktyvos 96/67/EB 9 straipsnį priimtas sprendimas dėl kai kurių antžeminių paslaugų teikimo Tarptautiniame Zagrebo oro uoste išimčių
   
      
         (pranešta dokumentu Nr. C(2015) 473)
      
   
   (Tekstas autentiškas tik kroatų kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1996 m. spalio 15 d. Tarybos direktyvą 96/67/EB dėl patekimo į Bendrijos oro uostuose teikiamų antžeminių paslaugų rinką (1), ypač į jos 9 straipsnio 5 dalį,
   kadangi:
   1.   SPRENDIMAS DĖL IŠIMČIŲ, APIE KURĮ PRANEŠTA
   
   
               (1)
            
            
               2014 m. rugpjūčio 13 d. raštu, kurį Komisija gavo 2014 m. rugsėjo 1 d., Kroatijos valdžios institucijos pagal Direktyvos 96/67/EB (toliau – direktyva) 9 straipsnio 3 dalį pranešė apie Kroatijos Respublikos Vyriausybės pagal direktyvos 9 straipsnio 1 dalies b ir d punktus priimtą sprendimą dėl išimčių, susijusį su Tarptautiniu Zagrebo oro uostu. Šį pranešimą Kroatijos valdžios institucijos papildė 2014 m. gruodžio 1 d. raštu, kurį Komisija gavo 2014 m. gruodžio 17 d.
            
         
               (2)
            
            
               Sprendime, apie kurį pranešta, numatytos dvi išimtys. Pirma, teisė teikti direktyvos priedo 3, 4, 5 punktuose, išskyrus 5.1 punktą, išvardytas antžemines paslaugas (t. y. tvarkyti bagažą, tvarkyti atvežamus, išvežamus arba tranzitu perduodamus krovinius ir paštą tarp oro uosto pastato ir orlaivio, teikti paslaugas orlaivio stovėjimo vietoje, išskyrus orlaivio manevravimą žeme) sprendimu suteikiama vienam paslaugos teikėjui. Antra, sprendimu uždrausta šių trijų kategorijų antžeminių paslaugų, išskyrus orlaivio manevravimą žeme, saviteika. Abi išimtys galioja dvejus metus – nuo 2015 m. sausio 1 d. iki 2016 m. gruodžio 31 d.
            
         2.   DABARTINĖ PADĖTIS TARPTAUTINIAME ZAGREBO ORO UOSTE
   
   
               (3)
            
            
               Tarptautinį Zagrebo oro uostą eksploatuoja įmonė Zagreb International Airport Jsc. 2013 m. oro uoste aptarnauta 2,3 mln. Keleivių.
            
         
               (4)
            
            
               Tarptautiniame Zagrebo oro uoste veikia vienas keleivių terminalas ir statomas naujas keleivių terminalas bei su juo susijusi infrastruktūra (peronas, privažiavimo keliai ir stovėjimo aikštelės). Naujasis terminalas bus pastatytas ir pradės veikti ne vėliau 2016 m. pabaigos. Jame bus galima aptarnauti 5 mln. keleivių. Dabar veikiantis terminalas bus naudojamas tik bendrosios aviacijos reikmėms ir įvairiai kitai veiklai (bus nuomojami biurai ir t. t.).
            
         
               (5)
            
            
               Kroatijos valdžios institucijų teigimu, dėl esamo terminalo infrastruktūros ir veiklos ribotumo naujiems antžeminių paslaugų teikėjams būtų neįmanoma naudingai ir veiksmingai pradėti veiklą, kol statomas naujasis terminalas. Su esama infrastruktūra susijusios vietos ir talpos problemos bus išspręstos, kai bus pastatyti ir ims veikti naujasis keleivių terminalas ir peronas.
            
         
               (6)
            
            
               Kroatijos valdžios institucijų teigimu, patekimas į bagažo tvarkymo, paslaugų teikimo orlaivio stovėjimo vietoje, taip pat krovinių ir pašto tvarkymo rinką šiuo metu yra atviras. Tačiau joks trečiosios šalies antžeminių paslaugų teikėjas iki šiol nepateikė prašymo suteikti patvirtinimą ir išduoti leidimą Tarptautiniame Zagrebo oro uoste teikti minėtas antžemines paslaugas. Tas paslaugas oro uosto naudotojams teikia įmonė Zagreb International Airport Jsc. per jai visiškai priklausančią patronuojamąją įmonę.
            
         
               (7)
            
            
               Tarptautiniame Zagrebo oro uoste taip pat galioja saviteikos laisvė. Tačiau paslaugų saviteika užsiima tik viena oro transporto bendrovė, sau teikianti vienos pakategorės paslaugas orlaivio stovėjimo vietoje (pasikrauna ir išsikrauna maistą ir gėrimus). Daugiau oro vežėjų paslaugų saviteikos galimybe nesidomėjo.
            
         
               (8)
            
            
               Tarptautiniame Zagrebo oro uoste yra viena patalpa, kurioje rūšiuojamas jame užregistruotas ir perkraunamas bagažas. Bagažo rūšiavimo patalpos plotas – 515 m2. Bagažo rūšiavimo patalpa yra vidurinės terminalo dalies pusrūsyje.
            
         
               (9)
            
            
               Tarptautiniame Zagrebo oro uoste veikia vienas 2 160 m2 bendro ploto krovinių terminalas; šiame sandėlyje vyksta visas krovinių tvarkymas. Dėl didelės vietos stokos visas šis procesas yra neautomatizuotas: naudojami įrankiai ir šakiniai krautuvai. Nekontroliuojamojoje zonoje esančiame muitinės sandėlyje yra veikianti krovinių atvežimo ir paėmimo platforma su vienintele pakrovimo ir iškrovimo rampa.
            
         
               (10)
            
            
               Tarptautiniame Zagrebo oro uoste per metus sutvarkoma 8 000–8 500 t krovinių ir pašto, metinė pašto dalis yra 1 000–1 500 t.
            
         
               (11)
            
            
               Tarptautiniame Zagrebo oro uoste yra vienas 140 tūkst. m2 bendro ploto komercinės aviacijos peronas ir 22 stovėjimo vietos, taip pat 20-čiai orlaivių pritaikytas 28 tūkst. m2 bendro ploto bendrosios aviacijos peronas.
            
         3.   KONSULTACIJOS SU SUINTERESUOTOSIOMIS ŠALIMIS
   
   
               (12)
            
            
               Pagal direktyvos 9 straipsnio 3 dalį Komisija sprendimo dėl išimčių, apie kurį pranešė Kroatijos valdžios institucijos, santrauką paskelbė Europos Sąjungos oficialiajame leidinyje ir paragino suinteresuotąsias šalis pateikti savo pastabas.
            
         
               (13)
            
            
               Komisija gavo vieno antžeminių paslaugų teikėjo užklausą, ar viešųjų pirkimų procedūra bus organizuojama, kol taikomos išimtys, kad pasirinktasis antžeminių paslaugų teikėjas galėtų pradėti veiklą, kai išimtys baigs galioti. Iš suinteresuotųjų šalių daugiau pastabų negauta.
            
         4.   SPRENDIMO DĖL IŠIMČIŲ VERTINIMAS PAGAL DIREKTYVĄ
   
   
               (14)
            
            
               Sprendimą dėl išimčių Kroatijos valdžios institucijos pagrindė direktyvos 9 straipsnio 1 dalies b ir d punktais, pagal kuriuos vieną arba daugiau antžeminių paslaugų, priskiriamų prie direktyvos 6 straipsnio 2 dalyje nurodytų kategorijų, galima perduoti teikti vienam paslaugos teikėjui ir uždrausti jos 7 straipsnio 2 dalyje nurodytų kategorijų antžeminių paslaugų saviteiką, jei oro uoste yra ypatingų turimos vietos arba talpos apribojimų.
            
         
               (15)
            
            
               Pagal direktyvos 9 straipsnio 2 dalies a punktą Kroatijos valdžios institucijos nustatė, kad šios dvi išimtys taikomos direktyvos priedo 3, 4 ir 5 punktuose, išskyrus 5.1 punktą, išvardytų kategorijų antžeminėms paslaugoms, t. y. bagažo tvarkymui, atvežamų, krovinių ir pašto tvarkymui, paslaugų teikimui orlaivio stovėjimo vietoje, išskyrus orlaivio manevravimą žeme.
            
         
               (16)
            
            
               Komisija mano, kad pateikusios informaciją apie bagažo tvarkymą Kroatijos valdžios institucijos įrodė, kad dar vienam trečiosios šalies antžeminių paslaugų teikėjui (be oro uosto antžeminių paslaugų skyriaus arba paslaugų saviteika užsiimančio oro uosto naudotojo) vietos neužtektų.
            
         
               (17)
            
            
               Veiklos vieta yra ribota ir siaura, o bagažo vežimėliais manevruoti sunku. Bagažą rūšiuoti ypač sudėtinga piko laikotarpiais, kai veikia abi bagažo registravimo sekcijos. Todėl vietos efektyviam darbui užtenka tik vienam veiklos vykdytojui.
            
         
               (18)
            
            
               Šios vietos stokos problemos išspręsti dabartinėje buvimo vietoje neįmanoma, nes bagažo rūšiavimo patalpos padidinti nėra galimybių dėl jos buvimo vietos. Pusrūsio naudoti neįmanoma dėl požeminio vandens lygio ir su juo susijusios užtvindymo rizikos. Rūšiavimo patalpos priestato statybai išorėje taip pat reikėtų didelės rekonstrukcijos, kuri gerokai paveiktų esamus eismo procesus ir kainuotų brangiai, nors tokio statinio efektyvumas būtų abejotinas.
            
         
               (19)
            
            
               Komisija mano, kad pateikusios informaciją apie krovinių ir pašto tvarkymą Kroatijos valdžios institucijos įrodė, kad dar vienam trečiosios šalies antžeminių paslaugų teikėjui (be oro uosto antžeminių paslaugų skyriaus arba paslaugų saviteika užsiimančio oro uosto naudotojo) vietos neužtektų.
            
         
               (20)
            
            
               Krovinių terminalo dydis ribotas. Krovinių atvežimo ir paėmimo platformoje yra vienintelė pakrovimo ir iškrovimo rampa, todėl platformos veikimo funkcijos labai ribotos, kai aptvertoje aikštelėje pastatyti keli pakrovimo ar iškrovimo laukiantys arba keli pakraunami ar iškraunami sunkvežimiai. Todėl dar vienam veiklos vykdytojui vietos nėra.
            
         
               (21)
            
            
               Komisija atkreipė dėmesį, kad 8 000–8 500 t metinis krovinių ir pašto kiekis yra gerokai mažesnis už direktyvoje nustatytą 50 000 t krovinių ribą, nuo kurios taikomas įpareigojimas atverti antžeminių paslaugų rinką trečiosioms šalims ir leisti paslaugų saviteiką.
            
         
               (22)
            
            
               Komisija mano, kad pateikusios informaciją apie orlaivio stovėjimo vietoje teikiamas paslaugas, išskyrus atskridusių ir išskrendančių orlaivių manevravimą žeme, Kroatijos valdžios institucijos įrodė, kad dar vienam trečiosios šalies antžeminių paslaugų teikėjui (be oro uosto antžeminių paslaugų patronuojamosios įmonės arba paslaugų saviteika užsiimančio oro uosto naudotojo) vietos neužtektų.
            
         
               (23)
            
            
               Tarptautinio Zagrebo oro uosto skrydžių tvarkaraščiui būdingi trys trumpi piko laikotarpiai, t. y. ryto pikas, pavakarės pikas ir vakaro pikas. Kad būtų įvykdyti visi operatyvaus orlaivių aptarnavimo reikalavimai, daugybę įvairių įrangos elementų piko laikotarpiais reikia paleisti palyginti greitai.
            
         
               (24)
            
            
               Tačiau keblu rasti vietos pastatyti tiek daug įrangos elementų. Atsižvelgiant į pastatų ir kitų statinių užimamą vietą, prie pastatyto orlaivio nėra erdvės, kurioje tilptų papildomi naujos įrangos elementai. Oro uosto valdytojams jau dabar tenka spręsti klausimą, kaip surasti vietos pastatyti esamą įrangą. Problema paūmėja žiemą, kai mažoje statymo erdvėje pastatomos sniego kasimo ir išvežimo mašinos. Dėl statymo erdvės stygiaus nelieka vietos dar vienam veiklos vykdytojui.
            
         
               (25)
            
            
               Tačiau statymo vietos stygiaus nulemti apribojimai neturi įtakos orlaivio manevravimui žeme, nes tokioms paslaugoms nereikia didžiulės įrangos. Sprendimas dėl išimčių, apie kurį pranešė Kroatijos valdžios institucijos, toms paslaugoms netaikomas, todėl orlaivio manevravimo paslaugų teikėjų skaičius Tarptautiniame Zagrebo oro uoste nebus ribojamas.
            
         
               (26)
            
            
               Iš Komisijai pateiktos informacijos aiškėja, kad naujo terminalo statyba Tarptautiniame Zagrebo oro uoste prasidėjo 2013 m. gruodžio mėn. Tikimasi, kad pirmas naujojo terminalo statybos etapas bus baigtas 2016 m., o terminalas veikti pradės iki 2016 m. pabaigos. Naujajame terminale, kuriame bus galima aptarnauti 5 mln. keleivių per metus, veiks visiškai integruota bagažo sistema, bus naujas peronas, taip pat nauji riedėjimo takai ir tarnybiniai keliai. Kroatijos valdžios institucijos paaiškino, kad pastatytas ir veikti pradėjęs naujasis terminalas padės pašalinti esamus vietos ir talpos apribojimus. Todėl galima laikyti, kad terminalo statyba ir veikimas yra tinkamos apribojimų šalinimo priemonės pagal direktyvos 9 straipsnio 2 dalies b punktą.
            
         
               (27)
            
            
               Sprendime dėl išimčių, apie kurį pranešė Kroatijos valdžios institucijos, nustatytos išimtys galios tam tikrą laiką, t. y. dvejus metus. Todėl jos atitinka direktyvos 9 straipsnio 6 dalies reikalavimus.
            
         
               (28)
            
            
               Atsižvelgusi į minėtus faktus ir ypač į dabartinę padėtį Tarptautiniame Zagrebo oro uoste, į išimčių galiojimo objektyvias ribas bei trukmę ir į priemones, kurių imtasi esamiems apribojimams pašalinti, Komisija mano, kad pagal direktyvos 9 straipsnio 2 dalį nustatytos išimtys nedaro netinkamo poveikio šios direktyvos tikslams, neiškreipia antžeminių paslaugų teikėjų ir (arba) paslaugų saviteika užsiimančių oro uosto naudotojų konkurencijos ir nebus didesnės nei būtina.
            
         
               (29)
            
            
               Taip pat atsižvelgta į šiuos faktus: išimtyse numatyti apribojimai taikomi be diskriminacijos visiems (galimiems) antžeminių paslaugų teikėjams (išskyrus oro uosto antžeminių paslaugų skyrių) ir visiems paslaugų saviteika užsiimantiems oro uosto naudotojams; teisės teikti antžemines paslaugas Tarptautiniame Zagrebo oro uoste iki šiol neprašė joks antžeminių paslaugų teikėjas, nors prieiga trečiosios šalies teikėjams arba saviteikos teisė šiuo metu niekaip neribojamos; suinteresuotosios šalys sprendimui dėl išimčių neprieštaravo. Dėl užklausos apie viešųjų pirkimų procedūros galimybę Komisija primena, kad Kroatijos valdžios institucijos yra įsipareigojusios nedelsdamos laikytis visų šiuo atžvilgiu aktualių Sąjungos teisės taisyklių, įskaitant direktyvos 11 straipsnį.
            
         
               (30)
            
            
               Šis sprendimas nedaro įtakos Sutarties dėl Europos Sąjungos veikimo 102 straipsniui, kuriuo uždraustas bet koks vienos ar keleto įmonių piktnaudžiavimas dominuojančia padėtimi vidaus rinkoje arba didelėje jos dalyje, galintis paveikti valstybių narių tarpusavio prekybą.
            
         5.   IŠVADA
   
   
               (31)
            
            
               Todėl, atsižvelgiant į Komisijos atlikto tyrimo ir į konsultacijų su Kroatijos Respublika rezultatus, su Tarptautiniu Zagrebo oro uostu susijęs sprendimas dėl išimčių, kurį ta valstybė narė priėmė pagal direktyvos 9 straipsnio 1 dalies b ir d punktus ir apie kurį Komisijai pranešta 2014 m. rugsėjo 1 d. ir 2014 m. gruodžio 17 d., turėtų būti patvirtintas.
            
         
               (32)
            
            
               Šiame sprendime numatytos priemonės atitinka direktyvos 10 straipsnyje nurodyto patariamojo komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Patvirtinamas su Tarptautiniu Zagrebo oro uostu susijęs sprendimas dėl išimčių, kurį Kroatijos Respublika priėmė pagal Direktyvos 96/67/EB 9 straipsnio 1 dalies b ir d punktus ir apie kurį Komisijai pranešta 2014 m. rugsėjo 1 d. ir 2014 m. gruodžio 17 d.
   2 straipsnis
   Šis sprendimas skirtas Kroatijos Respublikai.
   
      Priimta Briuselyje 2015 m. kovo 11 d.
      
         
            Komisijos vardu
         
         Violeta BULC
         
            Komisijos narė
         
      
   
   
      (1)  OL L 272, 1996 10 25, p. 36.